Odporúčanie Európskeho parlamentu Európskej rade a Rade o boji proti financovaniu terorizmu (2005/2065(INI))



Úradný vestník 124 E , 15/05/2006 S. 0254 - 0257



P6_TA(2005)0222 Boj proti financovaniu terorizmu Odporúčanie Európskeho parlamentu Európskej rade a Rade o boji proti financovaniu terorizmu (2005/2065(INI)) Európsky parlament, - so zreteľom na návrh odporúčania Rade, ktoré predložil pán Stefano Zappalà v mene Skupiny Európskej ľudovej strany (kresťanských demokratov) a európskych demokratov (skupiny PPE-DE) na účel prevencie a boja proti financovaniu terorizmu prostredníctvom opatrení zameraných na skvalitnenie výmeny informácií, zvýšenie transparentnosti a zlepšenie sledovateľnosti finančných transakcií (B6-0221/2005), - so zreteľom na vyhlásenie o boji proti terorizmu, ktoré prijala Európska rada na zasadnutí v Bruseli 24. a 25. marca 2004, - so zreteľom na zrevidovaný akčný plán Európskej únie pre boj proti terorizmu, ku ktorému prihliadla Rada na svojom zasadnutí 17. a 18. júna 2004, - so zreteľom na oznámenie Komisie o prevencii a boji proti financovaniu teroristov prostredníctvom opatrení zameraných na skvalitnenie výmeny informácií, zvýšenie transparentnosti a zlepšenie sledovateľnosti finančných transakcií (KOM(2004)0700), - so zreteľom na súbor opatrení na predchádzanie a potlačenie terorizmu, uvedený v Haagskom programe, ktorý bol prijatý na zasadnutí Európskej rady 4. a 5. novembra 2004 a doplnený závermi predsedníctva Európskej rady zo 16. a 17. decembra 2004 v Bruseli, a to predovšetkým tými, ktoré sa týkajú financovania terorizmu, - so zreteľom na návrh nariadenia Európskeho parlamentu a Rady o predchádzaní prania špinavých peňazí prostredníctvom colnej spolupráce [1], - so zreteľom na návrh smernice Európskeho parlamentu a Rady o prevencii používania finančného systému na účely prania špinavých peňazí, vrátane financovania terorizmu (KOM(2004)0448), - so zreteľom na Chartu základných práv Európskej únie, najmä na články 6, 7, 8, 10, 12, 21 a 22, - so zreteľom na článok 114 ods. 3 a článok 94 rokovacieho poriadku, - so zreteľom na správu Výboru pre občianske slobody, spravodlivosť a vnútorné veci (A6-0159/2005), A. keďže opatrenia uvedené v Haagskom programe, predovšetkým tie, ktoré sa týkajú boja proti praniu špinavých peňazí a financovaniu terorizmu a výmeny informácií, by sa mali zrealizovať v primeranom časovom období a spôsobom, ktorý zabezpečí ochranu údajov, aby sa posilnila sloboda, bezpečnosť a spravodlivosť v Európskej únii, B. keďže Európska bezpečnostná stratégia vytvára priestor pre integrovaný prístup v oblasti boja proti terorizmu, ktorý sa má začleniť do politických, diplomatických, humanitárnych, hospodárskych a finančných opatrení, ako aj justičnej a policajnej spolupráce, C. keďže medzinárodné obchodovanie s drogami a zbraňami je významným zdrojom financovania medzinárodného terorizmu, D. keďže pranie špinavých peňazí, ktoré sa vykonáva prostredníctvom úverových inštitúcií, ktoré tomu mlčky prihliadajú, alebo prostredníctvom investícií v krajinách s nízkymi daňami, prispieva k financovaniu medzinárodných teroristických organizácií, E. keďže v rámci stratégie "preventívneho boja" sa nepodarilo oslabiť medzinárodné teroristické organizácie ani ich finančné zdroje, F. keďže organizácia, riadenie a rozvoj operatívnej činnosti teroristických sietí zahŕňa neustály rozvoj činností zameraných na získavanie finančných prostriedkov, spojený s neustálym hľadaním nových a zameniteľných opatrení na získavanie finančných prostriedkov a ich presunu zákonnými a nezákonnými cestami, akými sú medzinárodné obchodné spoločnosti, spoločnosti v tzv. daňových rajoch a trusty, kuriéri prepravujúci peňažné prostriedky, systémy pre prevody finančných prostriedkov ako napríklad hawala, alebo využívanie niektorých charitatívnych organizácií, G. keďže vo väčšine členských štátov sú charitatívne organizácie oslobodené od daní a daňové orgány už preto majú presné informácie o ich účtovníctve a finančných pohyboch, H. keďže v súčasnej situácii, keď na svetovom trhu dochádza k obrovskému počtu finančných transakcií v dôsledku znásobenia finančných prevodov a neustále sa meniacej povahe hospodárstva, je veľmi ťažké a zložité identifikovať a riešiť nezákonné postupy v súvislosti s týmito prevodmi, akými sú pranie nezákonných výnosov z daňových a colných podvodov, korupcie a činností organizovaného zločinu a mafie, vrátane obchodovania s narkotikami, zbraňami a ľuďmi, a financovania prostredníctvom vydierania, vrátane tzv. revolučnej dane, I. keďže vzhľadom na skutočnosť, že objem finančných prostriedkov získaný každoročne charitatívnymi organizáciami dosahuje výšku stoviek miliárd dolárov a že nie je jednoduché využívanie fondov týchto organizácií monitorovať, charitatívny sektor sa dá veľmi ľahko zneužiť a je preto nevyhnutné zabezpečiť väčšiu transparentnosť týchto právnických osôb, J. keďže v niektorých prípadoch sú teroristi schopní využiť výnosy charitatívnych zbierok bez toho, aby o tom vedeli darcovia alebo dokonca správcovia a pracovníci týchto charitatívnych organizácií; keďže sa navyše ukázalo, že niektoré neziskové organizácie kryli a logisticky podporovali teroristické operácie a prevody zbraní, ktoré používali teroristické siete, K. keďže v rámci boja proti financovaniu terorizmu v EÚ sú potrebné opatrenia na zlepšenie výmeny informácií, posilnenie justičnej a policajnej spolupráce a zvýšenie sledovateľnosti transakcií a transparentnosti finančného systému a činností právnických osôb, L. keďže v rámci boja proti financovaniu terorizmu je výmena informácií účinným prostriedkom zastavenia takéhoto financovania, avšak výmena informácií sa musí riadiť a na druhej strane vyvážiť záväznou legislatívou v oblasti ochrany údajov v súlade s článkom 8 Európskeho dohovoru o ľudských právach a článkami 7 a 8 Charty základných práv, aby sa zabránilo rozvoju spoločnosti, v ktorej je všetko pod dozorom, M. keďže medzinárodné teroristické organizácie vytvorili úzku sieť vzťahov s početnými zločineckými organizáciami a mafiou; keďže vzťah medzi teroristickými organizáciami a zločineckými organizáciami a mafiou je založený na spoločných hospodárskych záujmoch a na samotných finančných zdrojoch, 1. predkladá Európskej rade a Rade tieto odporúčania: a) prijať tretiu smernicu o praní špinavých peňazí a nariadenie o predchádzaní prania špinavých peňazí prostredníctvom colnej spolupráce, b) vyzvať členské štáty, aby ratifikovali Protokol z 29. mája 2000 k Európskemu dohovoru o vzájomnej pomoci v trestných veciach a Medzinárodný dohovor o potláčaní financovania terorizmu z 9. decembra 1999 a transponovali rámcové rozhodnutie Rady 2002/475/JHA z 13. júna 2002 o boji proti terorizmu [2] a rozhodnutie Rady 2002/187/JHA z 28. februára 2002, ktorým sa zriadil Eurojust na účely zintenzívnenia boja proti závažným trestným činom [3], c) vytvoriť štruktúry spolupráce a výmeny, aj v technickej oblasti, s cieľom uľahčiť štruktúrované výmeny informácií medzi spravodajskými službami EÚ, vrátane Europolu a Eurojustu; účinne realizovať požiadavku na výmenu ucelených a aktuálnych informácií o všetkých trestných činoch teroristickej povahy, vrátane účasti na činnostiach teroristickej skupiny financovaním; d) poskytnúť významnú finančnú podporu projektu FIU.NET (sieť útvarov finančného vyšetrovania), ktorý sa zameriava na vytvorenie počítačovej siete, ktorá uľahčuje výmenu informácií medzi útvarmi finančného vyšetrovania v súlade s požiadavkami na ochranu údajov a predovšetkým s ohľadom na spôsoby financovania teroristických sietí, e) naliehať na členské štáty, aby posilnili spoluprácu so SUSTRANS a ratifikovali Protokol k Európskemu dohovoru, ktorý umožní rozšírenie pôsobnosti Europolu aj na činy spojené s praním špinavých peňazí, f) vykonať, prostredníctvom urýchleného prijatia vhodnej legislatívy, opatrenia na zabezpečenie monitorovania a sledovateľnosti medzinárodných bankových transakcií, keďže hlavne prostredníctvom nich sa vykonávajú platby za dodávky zbraní a drog a ktorých výnosy sa môžu využiť na teroristické aktivity, g) vyzvať členské štáty, aby vykonali všetky odporúčania GAFI a prijali opatrenia na zlepšenie sledovateľnosti prevodov finančných prostriedkov, identifikácie klientov a realizácie povinného dohľadu a súčasne sa vyhli nerozvážnemu profilovaniu v oblasti bankovníctva a financií a zabezpečili dodržiavanie základných práv, predovšetkým práva na ochranu údajov, h) podporovať prijatie medzinárodných noriem a opatrení na úrovni Spoločenstva s cieľom výrazne znížiť neprehľadnosť finančného systému a odstrániť nedostatok transparentnosti štruktúr pre medzinárodné finančné transakcie a prevody finančných prostriedkov, vrátane medzinárodných obchodných spoločností, trustov a spoločností z daňových rajov, s cieľom predovšetkým bojovať proti existencii takzvaných "daňových rajov" okrem iného aj prostredníctvom spolupráce s tretími krajinami, i) prijať opatrenia na monitorovanie prevodov finančných prostriedkov vykonávaných mimo oficiálnych kanálov a zabrániť teroristickým organizáciám vo využívaní neziskových a charitatívnych organizácií a v infiltrácii do nich, podporovať tiež návrh Európskeho kódexu pre činnosť charitatívneho sektoru, ktorý by požadoval uverejňovanie súvah a vytvorenie spoločných pravidiel pre audit a kontrolu účtovníctva, j) vyzvať členské štáty k čo najväčšej ostražitosti v súvislosti s možným prepojením teroristických sietí a zločineckých organizácií, ako je mafia, na účely prania špinavých peňazí spojeného s financovaním terorizmu, k) aktivovať väčšie povinnosti v oblasti dohľadu nad operáciami týkajúcimi sa subjektov alebo osôb etablovaných na územiach, ktoré neuplatňujú pravidlá zamerané proti praniu špinavých peňazí, l) vyzvať členské štáty, aby pozorne sledovali finančné inštitúcie a služby v oblasti prevodu finančných prostriedkov, s cieľom zaznamenať podozrivé prevody finančných prostriedkov, v ktorých prevody nie sú podložené úplnými informáciami o mene, adrese a čísle účtu (fyzickej alebo právnickej) osoby, ktorá požiadala o prevod finančných prostriedkov, m) zaviesť požiadavku, aby finančné inštitúcie a akékoľvek iné subjekty, ktoré podliehajú povinnostiam týkajúcim sa predchádzaniu prania špinavých peňazí, okamžite oznámili všetky potrebné informácie príslušným verejným orgánom, ak existuje oprávnené podozrenie, že niektoré finančné prostriedky by mohli byť určené na teroristické činnosti alebo vo všeobecnosti pre teroristické siete; pojem "podozrenie" by mal byť striktne vymedzený, ustanovenia trestného práva týkajúce sa napr. prania špinavých peňazí a teroristickej činnosti by nemali slúžiť na stíhanie iných kategórií trestnej činnosti a musia byť v súlade so zásadami Corpus Juris [4], a pojem "podozrenie" musí byť vymedzený tak, aby sa dosiahol stanovený cieľ a bol primeraný, n) navrhnúť systémy automatického monitorovania prevodových transakcií, ktoré sú podozrivé na základe ich nadpriemerného objemu, opakovania alebo špecifickej identity a zemepisnej polohy platcov a príjemcov, spôsobom, ktorý ochráni oficiálny systém prevodu finančných prostriedkov pred skutočným rizikom jeho zapojenia do nezákonnej činnosti a predovšetkým do financovania teroristických činností; vypracovať nové pravidlá pre bankové platby, avšak bez toho, aby došlo k strate vyváženosti medzi voľným pohybom kapitálu a identifikáciou podozrivých finančných prostriedkov, o) stanoviť súhrn minimálnych noriem pre pravidlá týkajúce sa transparentnosti charitatívneho sektoru, s cieľom zabezpečiť, aby banky, úverové inštitúcie, poisťovacie a finančné spoločnosti a neziskové organizácie dosiahli maximálnu transparentnosť svojho riadenia, finančných a účtovných postupov, s výlučným využívaním oficiálnych bankových účtov na ukladanie finančných prostriedkov a štandardných a oficiálnych systémov prevodu týchto prostriedkov, uverejňovaním, pokiaľ možno čo najúplnejších, súvah s informáciami o presnej totožnosti príjemcov a o zamýšľanom spôsobe použitia finančných prostriedkov, a poverením nezávislých audítorov, aby vykonali audit ich riadiacich postupov, p) vyzvať banky, úverové inštitúcie, poisťovacie a finančné spoločnosti a neziskové organizácie, aby užšie spolupracovali s odborníkmi v oblasti financovania medzinárodného terorizmu, aby sa predišlo akejkoľvek forme ich zapojenia do teroristických činností vzhľadom na existujúce riziká nezákonného využívania ich činností na financovanie teroristických sietí, q) vyzvať členské štáty, aby okamžite transponovali a vykonali opatrenia na boj proti trestnej činnosti financovania terorizmu, a to predovšetkým opatrenia druhej smernice o praní špinavých peňazí [5] a povinnosť vykonávať dohľad a identifikáciu stanovenú v tejto smernici, pred tým, ako bude prijatá tretia smernica o praní špinavých peňazí a nariadenie o predchádzaní praniu špinavých peňazí prostredníctvom colnej spolupráce, okrem iného aj s cieľom v dostatočnom predstihu vykonať potrebné zmeny umožňujúce optimalizáciu boja proti medzinárodnému terorizmu, r) zabezpečiť priebežný vyhodnocovanie opatrení prijatých na boj proti medzinárodnému financovaniu terorizmu v úzkej spolupráci s Komisiou a Parlamentom, s) zistiť, či krízová legislatíva prijatá niektorými členskými štátmi po 11. septembri 2001 priniesla pozitívne výsledky v rámci boja proti terorizmu a jeho financovaniu; 2. poveruje svojho predsedu, aby toto odporúčanie postúpil Európskej rade, Rade a pre informáciu aj Komisii, vládam a parlamentom členských štátov, Rade Európy a OSN a jeho špecializovaným agentúram. [1] Ú. v. ES C 227 E, 24.9.2002, s. 574. [2] Ú. v. ES L 164, 22.6.2002, s. 3. [3] Ú. v. ES L 63, 6.3.2002, s. 1. [4] Ochrana finančných záujmov Spoločenstva (KOM(1997)0199). [5] Smernica Európskeho parlamentu a Rady 2001/97/ES zo 4. decembra 2001, ktorou sa mení a dopĺňa smernica Rady 91/308/EHS o predchádzaní zneužívaniu finančného systému na účely prania špinavých peňazí (Ú. v. ES L 344, 28.12.2001, s. 76). --------------------------------------------------